REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

1. Broj: 06-2/232-15

10. novembar 2015. godine

B e o g r a d

**Z A P I S N I K**

**SA 31. SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 26. MAJA 2015. GODINE**

 Sednica je počela u 12 časova.

 Sednicom je predsedavao predsednik Odbora Meho Omerović.

 Sednici su prisustvovali: Ljiljana Malušić, Biljana Ilić Stošić, Milanka Jevtović Vukojičić, Slobodan Perić, Vladica Dimitrov, Ljibuška Lakatoš, Aida Ćorović, Vera Paunović, Olena Papuga i Elvira Kovač, članovi Odbora.

 Sednici nisu prisustvovali članovi Odbora: Zlata Đerić, Suzana Šarac, Dubravka Filipovski, Stefana Miladinović, Biljana Hasanović Korać i Sulejman Ugljanin.

 Sednici su prisustvovali zamenici članova Odbora: Nevenka Milošević, Olivera Pauljeskić i Miletić Mihajlović.

 Sednici su prisustvovali: Velinka Tošić, Dragan Paunović, Adrijana Anastasov, Olgica Batić, Ljiljana Kosorić, Predrag Mijatović, Milan Latković, Dragana Barišić, Radoslav Jović, Slavica Đukić Dejanović, Dušan Milisavljević i Milena Bićanin, narodni poslanici.

 Sednici su prisustvovali i: Radomir Ilić, Ministarstvo pravde; Laslo Čikoš, Ministarstvo za rad, zapošljavanje, boračka i socijalna pitanja; prof. dr Vladimir Đukić, Ministarstvo zdravlja; dr Aleksandar Belić, Ministarstvo prosvete, nauke i tehnološkog razvoja; Dragoljub Radović, Slavica Radovanović, Ministarstvo unutrašnjih poslova; Suzana Paunović, Marko Jovanović, Kancelarija za ljudska i manjinska prava; Olga Drecun, Ministarstvo kulture i informisanja; Dragan Knežević, Koordinaciono telo za rodnu ravnopravnost; Gordana Stevanović, Elvira Tot, Zaštitnik građana; Kosana Beker, Poverenik za zaštitu ravnopravnosti; Stanojla Mandić, Poverenik za informacije od javnog značaja i zaštitu podataka o ličnosti; Anita Beretić, Pokrajinski sekretarijat za privredu, zapošljavanje i ravnopravnost polova; Tamara Mirović, Goran Ilić, Republičko javno tužilaštvo; Danijela Jokanović, Više javno tužilaštvo u Beogradu; Gordana Komnenić, Apelacioni sud u Beogradu; Gordana Stojanović Milošević, Apelaciono javno tužilaštvo u Beogradu; Dragana Savić, Tatijana Jeremić, Snežana Stevović, Jelena Stanković, Lidija Alagić, Prvi osnovni sud u Beogradu; Milena Maletić, Prvo osnovno javno tužilaštvo; Nađa Ćuk, Savet Evrope; Nataša Šakota, Novak Pešić, Misija OEBS-a u Srbiji; Olivera Simentić, Gradski centar za socijalni rad; Danijela Babić Milosavljević, Irena Stojanović, Savetovalište protiv nasilja u porodici; Dušica Popadić, dr Ljiljana Bogavac, Incest trauma centar; prof Vesna Nikolić Ristanović, Viktimološko društvo Srbije; Slobodanka Macanović, Autonomni ženski centar; Milena Vasić, JUKOM; Lidija Prokić, Lidija Vasić, Mahsuma Petrović, Nacionalni demokratski institut; Gordana Petronijević, Nacionalna mreža za tretman počinilaca nasilja u porodici OPNA, Kragujevac; Gojko Pantović, Dušan Pokuševski, Beogradski centar za ljudska prava.

 Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

1. Razmatranje trenutne situacije sve učestalijeg nasilja nad ženama i porodičnog nasilja sa smrtnim ishodom.

 Članovi Odbora su jednoglasno PRIHVATILI predloženi Dnevni red.

 **Predsednik Odbora** je otvarajući sednicu Odbora naglasio da je ova sednica sazvana jer je ovo poslednji trenutak kada treba da reagujemo zbog učestalih slučajeva nasilja nad ženama. On je istakao da je od početka godine do današnjeg dana ubijeno 26 žena, a samo u prethodnih nekoliko dana ubijeno je sedam žena. Polazne osnove za sistemsku borbu u suzbijanju krivičnih dela protiv polne slobode i krivičnih dela protiv braka i porodice koje je sačinilo Ministarstvo pravde predstavljaju dobar osnov za dalje aktivnosti. Istakao je da su na današnjoj sednici prisutni i predstavnici civilnog sektora koji imaju veliko iskustvo u borbi potiv nasilja nad ženama te se očekuje i njihov doprinos u rešavanju ovog problema.

 **Dušan Milisavljević**, govorio je i kao lekar i želeo je da pošalje poruku Ministarstvu zdravlja i svojim kolegama. Naveo je primer koji je imao od prethodne noći kao lekar na ORL klinici kada mu se obratila pacijentkinja sa povredama za koje se moglo pretpostaviti da su posledica porodičnog nasilja, ali ona je to negirala. Obavestio je policiju i prijavio nasilje, nakon čega je došla interventna brigada i reagovala sa čuđenjem jer nisu imali iskustvo da nasilje prijavljuju lekari. Zbog toga je apelovao na kolege i ukazao da je obaveza lekara da prijave nasilje i da najmanja sumnja lekara mora da „upali alarm“. Njegovo iskustvo je da žene u velikom broju slučajeva negiraju da su pretrpele nasilje. Te žene smatraju da su same, one su često u lošoj ekonomskoj situaciji i teško se odlučuju da prijave nasilje. Imao je i pacijentkinje, žene koje su povratnice. Stoga lekari moraju biti prva linija podrške ženama da prijave nasilje.

 **Radomir Ilić** je bliže upoznao prisutne sa platformom koju je pripremilo Ministarstvo pravde u vezi ovog pitanja. Radi se o Polaznim osnovama za sistemsku borbu u suzbijanju krivičnih dela protiv polne slobode i krivičnih dela protiv braka i porodice. To je dokument koji poziva na konkretnu akciju. Istakao je značaj sveobuhvatnog pristupa u borbi protiv nasilja nad ženama. Naveo je da institucije ni do sada nisu bile bez odgovora, ali kao da je nedostajala koordinacija između tih institucija. Ta nekomunikacija na terenu je bila razlog što se nije dao adekvatan odgovor na porodično nasilje. Stoga je potrebno da se u svakom osnovnom javnom tužilaštvu formira odeljenje specijalizovano za borbu protiv porodičnog nasilja, sa zamenikom javnog tužioca na čelu tog odeljenja. On bi imao mogućnost da na osnovu određenih akata formira svoj tim u kome bi bili pripadnici policije, centra za socijalni rad, lekari, psiholozi, sudije za prekršaje. Ukoliko bismo imali u svim osnovnim tužilaštvima i za svaku opštinu ovakva odeljenja i timove, koji bi se sastajali jednom nedeljno ili po potrebi češće, mogli bismo da organe represije upotrebimo i kao preventivne organe. Imamo situaciju da vrlo često policija podnese prijavu protiv žrtve nasilja zato što se branila, a to se više ne sme dešavati, i razlog tome je nepostojanje koordinacije. Smatra da postojeći pravni okvir može da omogući ovakvo povezivanje i saradnju, ali je istakao da će se izvršiti procena potrebe daljih zakonskih izmena i dopuna, a naročito u vezi usklađivanja sa Istanbulskom konvencijom. Potrebna je dodatna edukacija lekara i socijalnih radnika kako bismo bili sigurni da će svaki lekar imati kontakt u tužilaštvu, policiji ili u centru za socijalni rad, kako bi odmah mogao da alarmira institucije. U pojedinim javnim tužilaštvima su se već organizovali sa lokalnom samoupravom, tj. lokalnim institucijama i naveo je primer Zrenjanina. Oni već imaju model o kome je govorio. Stoga će se u intenzivnoj saradnji sa kolegama iz Zrenjanina pokušati da se unapredi njihov model i da se proširi na teritoriju cele Srbije.

 **Slavica Đukić-Dejanović** je istakla da prevencija nasilja u porodici počinje od najranijeg uzrasta, od vrtića i osnovne škole, kroz vaspitno-obrazovni sistem. Imala je iskustvo da se susreće sa ženama žrtvama porodičnog nasilja koje su to trpele jer ih je po njihovim rečima tukao suprug, a takvo shvatanje je očigledno posledica kulturološkog shvatanja. Ohrabruje što je nevladin sektor koji je i danas prisutan na sednici Odbora, veoma aktivan i postoji njihova povezanost sa izvršnom vlašću, kao i što postoji svest o potrebi multisektorskog povezivanja. Pri tome moramo biti svesni činjenice da je žena najviše izložena nasilju upravo od momenta kad prijavi nasilje do momenta kada društvo da svoj odgovor. Ona je tada često prepuštena sama sebi i treba da se vrati u istu porodičnu sredinu u kojoj je upravo pretrpela nasilje i zato je tada moramo zaštititi. Ona je podsetila da svi domovi zdravlja i službe hitne pomoći iz Ministarstva zdravlja dobijaju pismeno podsećanje da su u obavezi da kada posumnjaju da postoji porodično nasilje, moraju odmah da reaguju i prijave ga. Međutim, to je samo jedan segment u borbi protiv nasilja u porodici. Stoga moramo svi, svako u svojoj sredini, da adekvatno reagujemo čim posumnjamo da postoji porodično nasilje.

 **Gordana Stevanović** je ukazala da je Zaštitnik građana u svom Izveštaju o sprovođenju opšteg i posebnih protokola za suzbijanje nasilja nad ženama istakao značaj multisektorske saradnje, kao i činjenicu da ona do sada nije postojala. Sistem zdravstva, centri za socijalni rad i policija međusobno sarađuju, ali kada se dođe do tužilaštva i sudova tu komunikacija prestaje. U policiji su rekli da nemaju informaciju od tužilaštva kako se dalje postupalo. Stoga je bitno što je država prepoznala značaj saradnje i razmene informacija. Na žalost, Zaštitnik građana je konstatovao da iako je Ministarstvo zdravlja donelo poseban protokol o postupanju u slučaju nasilja nad ženama, u konkretnim slučajevima u domovima zdravlja se ne pridaje potrebna pažnja, već ga doživljavaju kao jedan od akata u nizu. Domovi zdravlja i centri za socijalni rad ne prepoznaju i ne prijavljuju nasilje u dovoljnoj meri. Potrebno je da osnažimo ženu da prijavi nasilje, ali i da radimo preventivno na tome da do nasilja ne dođe. Sudovi retko izriču meru iseljenja nasilnika iz stana, iako takva mera postoji u sistemu. Odgovor iz centara za socijalni rad koji su u konkretnom slučaju dobili bio je da je to njegova kuća. Stoga treba da se insistira na edukaciji kako bi se propisane mere i izricale. U suprotnom, šaljemo poruku nasilniku da može i dalje da vrši nasilje jer sankcija nema. Zato apeluje da se usvojeni zakoni i protokoli primenjuju, kao i da se institucije upoznaju sa nalazima i preporukama iz izveštaja Zaštitnika građana.

 **Radoslav Jović** je istakao da nasilje postaje zastrašujuća pojava sa kojom se susrećemo. U suštini problema je činjenica da je naše društvo u prethodne dve i po decenije prošlo „pakao“, što je ostavilo posledice na sve segmente društva i prouzrokovalo povećano nasilje. Stavio je u centar pažnje položaj porodice, koja više nema onakav značaj koji je imala nekada u našem društvu. Porodica je ugrožena, ona je razbijena, ne postoje više odnosi ljubavi i pažnje koji su nekad postojali. Kada govorimo o prevenciji, istakao je značaj sistema obrazovanja i vaspitanja. Deca su opterećena brojnim programima, ali im nedostaju predavanja o značaju porodice, o samopoštovanju i poštovanju, kao što nedostaje i želja onih koji vaspitavaju generacije da ih vaspitavaju na taj način. Stoga je istakao da škola i predškolske ustanove moraju da nađu prostora, da se edukuju prosvetni radnici, da u sva svoja stručna predavanja uključe i istaknu da je porodica ćelija društva i da je to najvažnija stvar. Možemo da povećavamo kazne, ali ako običan čovek nije edukovan da bude pristojan građanin, a ne nasilnik, naravno da ćemo imati erupciju nasilja. U drugi plan idu ostale institucije, kao što su centri za socijalni rad koji se ne mogu baviti samo posledicama, već treba da zalaze u škole, u porodicu, da se pojavljuju u medijima. Naravno, i lekari s obzirom da su oni u neposrednom kontaktu sa običnim ljudima. Ne slaže se sa terminom „muško nasilje“ nad ženama, jer počinilac je konkretan pojedinac, on ima svoje ime i prezime, a ne ceo muški rod. Na kraju je istakao da strategija koja se bavi borbom protiv porodičnog nasilja treba da se nađe pred Narodnom skupštinom.

 **Predrag Mijatović** je istakao problem učestalih slučajeva silovanja. Često se može čuti i primitivno shvatanje da je žrtva silovanja odgovorna jer je svojim ponašanjem dovela do toga. Kao lekar ginekolog u više navrata se susretao s osobama koje su pretrpele silovanje. Ta osoba postaje maltretirana od strane samog sistema, ona više puta mora da daje iskaz i time preživljava ono što se dogodilo. Zato bi pravni sistem morao više da povede računa o psihičkom stanju silovane osobe. Kada se uđe u proceduru, postupak traje mesecima, pa i godinama, o čemu i sam ima iskustva kao veštak u ovim postupcima. Smatra da je to upravo zbog nepoverenja prema žrtvi. Stoga bi se u pravnom sistemu i zakonskoj regulativi trebalo nešto promeniti. Sistem je previše blag prema silovateljima i povratnicima ovog krivičnog dela. Stoga se kaznena politika treba značajno pooštriti i uvesti privremena hemijska kastracija koja postoji u pojedinim evropskim zemljama.

 **Dragan Knežević** je istakao da je rodno zasnovano nasilje nad ženama najrašireniji vid diskriminacije u svetu, a ne samo kod nas. Posledica je rodno zasnovanih uloga, stereotipa i predrasuda, kao i patrijarhalnog društva. Istanbulska konvencija uzima ovo kao svoju početnu tačku kada predviđa mere za suzbijanje i borbu protiv ovakvog vida nasilja. Jedna od mera jeste i koordinacija državnih organa. Konvencija je stupila na snagu 1. avgusta prošle godine, a još uvek nismo praktično ništa uradili na njenoj implementaciji. Planirano je da se Krivični zakonik i Zakon o krivičnom postupku usklađuju sa Instanbulskom konvencijom ove godine. Organizacije civilnog društva su imale inicijativu kako treba unaprediti Zakon o policiji kojim bi se uvele nove hitne mere u sprečavanju nasilja nad ženama, a Koordinaciono telo je to podržalo. Istanbulska konvencija govori o četiri vrste nasilja: ekonomskom, seksualnom, fizičkom i psihičkom nasilju. U platformi Ministrstva pravde govori se o polnim slobodama i krivičnim delima protiv braka i porodice, što je uže definisano u odnosu na Istanbulsku konvenciju, te to treba imati u vidu. Prevencija je možda najskuplja, ali i najkorisnija mera koju predviđa Istanbulska konvencija. Nacionalna stragegija za borbu protiv nasilja nad ženama postoji, ali je problem što nikada nije donet akcioni plan za njeno sprovođenje, zbog čega ona nije zaživela u stvarnosti. Nada se da ćemo u periodu koji sledi imati u vidu da je potrebno da stvorimo efikasniji sistem i da bolje odgovorimo na ovaj problem.

 **Anita Beretić** je podsetila da je Skupština AP Vojvodine 2008. godine usvojila Strategiju za borbu protiv nasilja nad ženama i drugih oblika rodno zasnovanog nasilja. Tokom njene primene došlo je do jačanja mehanizama za borbu protiv nasilja nad ženama. U vreme njenog donošenja nisu postojali protokoli za postupanje nadležnih institucija, a nedostajao je i zakonodavni okvir. Istakla je da se, nažalost, protokoli i zakoni nedovoljno primenjuju, kao i da je činjenica da je velik broj žena ubijen usled porodičnog nasilja. Pitanje porodičnog nasilja je i bezbednosno pitanje i zato su inicirali zajedničku sednicu odbora nadležnog za rodnu ravnopravnost i odbora nadležnog za odbranu Skupštine AP Vojvodine koja je održana pre dva dana. Ukazala je na neke zaključke sa te sednice, kao što je zahtev svim institucijama da se pridržavaju svojih obaveza u slučaju kad prepoznaju nasilje nad ženama i u porodici; zahtev za međusobnu koordinaciju institucija; zahtev da se u slučaju propusta utvrdi lična odgovornost svakog pojedinca u instituciji; podrška inicijativi za izmene Zakona o policiji u smislu iseljenja nasilnika iz stana i zabrana kontaktiranja počinioca sa žrtvom. 2014. godine u Skupštini AP Vojvodine usvojen je nov Program za zaštitu žena od nasilja u porodici, koji pokriva period 2015-2020. godina i utemeljen je na vrednostima iz Istanbulske konvencije. Istakla je da je tokom sprovođenja prethodno navedene strategije urađen Model jedinstvene evidencije o slučajevima nasilja i urađen je softver za evidenciju, kao i pilot projekti. To je zaštitni mehanizam za žrtvu, jer se jasno vidi šta koji sistem radi i da li uopšte radi. Takođe, time bi se unapredila i prevencija. Zato apeluje na sve državne institucije da se razmotri uvođenje ovog sistema evidencije na celoj teritoriji Srbije.

 **Vladimir Đukić** je istakao da žene preovlađuju u zdravstvenom sistemu i da su one takođe izložene kako porodičnom nasilju, tako i nasilju na radnom mestu. Stoga je Ministarstvo zdravlja obavezno da, pored toga što vodi računa o svim osiguranicima, mora da vodi brigu o svim zaposlenima u zdravstvenom sistemu. Stoga nedovoljan broj prijava nasilja nad ženama od strane zdravstvenih radnika treba pripisati opštoj klimi ignorancije i nedovoljnog ljudskog saosećanja sa žrtvama. Na kraju je istakao da će Ministarstvo zdravlja u potpunosti dati svoj doprinos u borbi protiv nasilja nad ženama i pripremi strateških dokumenata za njeno sprečavanje.

 **Elvira Kovač** je istakla da je nasilje nad ženama izabrani način ponašanja nasilnika, svesno i plansko dokazivanje moći. Bez obzira na to što je zakonodavni okvir relativno dobar, kao i da imamo opšti i posebne protokole o saradnji institucija, žrtve se ipak žale na nedostatak koordinacije. Navodi primer da prema Porodičnom zakonu centri za socijalni rad mogu pokrenuti postupak pred sudom za mere zaštite u porodici. Međutim, takvih slučajeva ima samo izuzetno. Što se tiče javnih tužilaca, praksa je takva da oni često moraju da odbace krivičnu prijavu, jer žrtva odustaje od krivičnog gonjenja. Kaznene mere takođe nisu efikasne. Sudovi jako retko izriču meru iseljenja počinioca iz stana. Na kraju, kazna je često novčana i plaća se iz zajedničkog kućnog budžeta. Na kraju je istakla da je dobro što se govori o ovom problemu i radi se na njegovom rešavanju, ali nas čeka još mnogo posla.

 **Danijela Jokanović** je u vezi pominjanja javnog tužilaštva istakla da tužilaštvo često odustaje od daljeg krivičnog gonjenja u situacijama kada žrtve, tj. žene promene svoj iskaz i iskoriste pravo, tj. status privilegovanog svedoka. U tim situacijama dolazi se do toga da sudije izriču oslobađajuće presude zbog nedostatka dokaza. Istakla je da ipak tužioci ne odustaju u takvim slučajevima, već koriste neka druga sredstva da dokažu da je nasilja zaista bilo. Autonomni ženski centar je pružio niz edukacija tužiocima i sudijama kako pomoći ženama koje su žrtve nasilja. Takođe je navela da je Republičko javno tužilaštvo potpisalo memorandum o razumevanju sa Viktimološkim društvom koji se odnosi na projekat razvoja službe za pomoć oštećenima i svedocima u krivičnom postupku. Ta služba postoji u okviru Višeg javnog tužilaštva, iako je ona jedino zaživela u Odeljenju za ratne zločine. Stoga apeluje da učinimo sve da ta služba zaživi i u svim tužilaštvima. Nedostatak finansijskih sredstava koji bi omogućili zapošljavanje stručnih lica koja bi pružala ovu pomoć je jedan od razloga nepostojanja istih.

 **Tamara Mirović** je istakla da je represija samo jedan od aspekata o kome možemo govoriti kada je reč o nasilju nad ženama i u tom smislu se osvrnula na ulogu javnog tužilaštva. Prema postojećem zakonskom okviru postoji mogućnost unapređivanja postupanja tužioca i u praksi se na tome i radi. Prvo što treba uraditi jeste unaprediti multidisciplinarni pristup i koordinaciju rada različitih učesnika u ovom procesu. Istakla je da je 2014. godine pri Višem javnom tužilaštvu u Beogradu obrazovana služba za pomoć i podršku oštećenima i svedocima u okviru projekta u saradnji sa Ambasadom Velike Britanije, a 2015. godine je potpisan memorandum o saradnji Republičkog javnog tužilaštva i Viktimološkog društva. Obuke se kontinuirano sprovode u saradnji sa Pravosudnom akademijom i organizacijama civilnog društva, a posebno je istakla Autonomni ženski centar. Obaveznim uputstvom Republičkog javnog tužioca već su određeni tužioci koji će kao kontakt osobe koordinirati rad u ovim predmetima.

 **Gordana Stojanović Milošević** je istakla da se kao zamenik apelacionog javnog tužioca u Beogradu dugo bavi ovim pitanjima i istakla je da žene moraju biti ekonomski osnažene kako bi se mogle uspešno boriti protiv nasilja koje trpe. Takođe je ukazala na značaj preventivnog delovanja, počev od školskog sistema, a da se ide na to da svaka škola više nema psihologa i pedagoga. Upravo se nasilje u porodici često i prepoznaje u školama, a kasnije u zdravstvenim ustanovama. Druga slaba karika jeste u tome da tužilaštvo ima tri puta manje ljudi nego što treba, što je problem za formiranje timova o kojima smo govorili. Takođe je istakla da se krše odredbe Zakona o javnom informisanju, na štetu žrtve i dece, usled senzacionalističkog prikazivanja slučajeva naslilja nad ženama.

 **Vesna Nikolić-Ristanović** je istakla da se kod žena žrtava nasilja često može čuti da, kada su se obratile policiji, odgovor je bio da se jave kada se nešto desi. Veruje da se isto desilo i sa ženama koje su ubijene prethodnih dana. Smatra da nije dobro što se stalno menjaju zakoni, umesto da gradimo sistem. Potrebno je da najpre analiziramo šta je problem u primeni postojećih zakona, a onda po potrebi da ih menjamo. Istraživanja ukazuju da naše sudije ne izriču pritvor ako je samo žena žrtva, nema rodnog senzibiliteta, nema razumevanja da postoji kontrola moći nad ženom. U situaciji izricanja uslovnih osuda za nasilje nad ženama ne možemo uopšte da govorimo o kaznenoj politici, a to se često dešava, čak i sa povratnicima. Takođe je istakla i pitanje procene rizika i obavezu usklađivanja sa direktivom EU o minimalnim standardima vezano za žrtve. Ona upravo govori o posebno osetljivim kategorijama žrtava i do kraja ove godine ona je obavezna za sve zemlje EU. Vezano za bezbednost žrtava treba da uvedemo jedan sistem u kome će se razumeti da sigurne kuće nisu jedino rešenje za žene žrtve nasilja. Na kraju je naglasila da naša društvena situacija ne može biti opravdanje za nasilje nad ženama.

 **Slobodanka Macanović** se složila sa prethodnom konstatacijom da nema opravdanja za nasilje nad ženama i da je činjenica da se ovde radi o ubijanju žena od strane muškaraca, ne zato što su svi muškarci nasilnici, već zato što su nasilnici uglavnom muškarci. Upoznata je sa evropskim statistikama vezanim za femicid po kojima je Srbija odmah iza Estonije sa najviše ubistava žena u porodičnom nasilju, po prevalenciji na milion stanovnika. Ranije su razlike između evropskih zemalja bile mnogo manje kada je reč o ovoj statistici. To znači da su druge zemlje EU uložile mnogo više u svoj sistem prevencije. Konstatovala je da se mnogo toga o čemu se govori postoji u zakonima i protokolima, kao što je oduzimanje oružja nasilnicima, koordinirana akcija službi, tužilaštvo je koordinišući organ itd. Dakle, to nije ništa novo, ali se ne primenjuje. Što se tiče konkretnih predloga, istakla je potrebu uvođenja obavezne procene bezbednosnog rizika od strane policije, centara za socijalni rad i tužilaštava. Ta procena mora biti data u pisanoj formi, na propisanom obrascu. Mere za postupanje u slučaju postojanja bezbednosnog rizika takođe moraju biti propisane. Bitno je da ostaje pisani trag da li je institucija preduzela sve što je propisano, a odgovorno lice mora da potpiše takav pisani akt. To je dobra kontrola postupanja. Inicijativa oko promene Zakona o policiji je jako dobra i ima preventivni karakter. Uslovna osuda ili mera upozorenja prema počiniocima nije jasno „ne“ države nasilju nad ženama.

 **Dušanka Popadić** je podsetila da do pre 20 godina nije bilo regulative u ovoj oblasti. Danas u tom smislu sve postoji, ali nedostaje primena. Takođe, smatra da lični stavovi ne prate regulative. Država nikada nije jasno pozvala građane da prijavljuju nasilje i nikada nije postojala ni jedna kampanja koja bi se tima bavila. Drugo pitanje je kada pozovete građane da prijave nasilje, pitanje je koji će odgovor u institucijama da dobiju. Mnogi profesionalci i dalje smatraju da u slučajevima nasilja nad ženama moraju da budu neutralni. Dakle, pitanje je kako da se dođe do promene ličnih stavova. Ministarstvo prosvete je u svom protokolu, koji je na snazi više od osam godina, predvidelo da postoji 11 predmeta koji treba da sadrže nastavne jedinice u vezi prepoznavanja nasilja i očuvanja integriteta žene, što do danas nije slučaj. Prošlogodišnje istraživanje Ministarstva prosvete je pokazalo da 765 srednjoškolaca okrivljuje žrtvu, a to su već gotovi ljudi. Dakle, bez uvođenja obaveznog nastavnog sadržaja neđe biti te sistemske promene.

 **Laslo Čikoš,** uvezi sa slučajem porodičnog nasilja koji se dogodio u Kanjiži, rekao je da je i lično poznavao porodice. Ima iskustvo rada na SOS telefonu za žrtve nasilja. Kao državni sekretar u Ministarstvu rada lično obilazi centre za socijalni rad, od opštine do opštine, i podseća svakoga da treba da primene ono što je propisano u zakonu i pravilniku. Ukazao je i na postupanje medija i novinara, koji iznose detalje kojima se narušava čast i ugled žrtava. Nasilje nad ženama nije društveni fenomen, nego teška anomalija, i ceo sistem mora na tome da radi.

 **Gordana Petronijević** je ukazala na aktivnosti organicije OPNA koja je osnovana u martu mesecu ove godine. Smatra da prisup ovom problemu treba da bude sveobuhvatan i da postoji koordinacija i integracija, a jedan od važnih aspekata jeste i tretman počinioca nasilja u partnerskim odnosima. O tome govori i Istanbulska konvencija. Iskustvo OPNE ide u prilog tome. Tretman počinioca ima za glavni cilj da spreči ponavljanje nasilja, da obezbedi sigurnost porodici i žrtvi. Poseban cilj je da počinilac prihvati odgovornost i da promeni uverenja koja doprinose nasilju. Zbog toga je važno da se i sa njima radi kroz različite preventivne i druge programe. U Srbiji se ovi programi razvijaju od 2011. godine, i trenutno u devet gradova u Srbiji u okviru centara za socijalni rad i savetovališta postoje edukovani stručnjaci koji to rade. Ovaj tretman ne sme i ne može da bude zamena za kaznu. Zašto je ovaj tretman ipak važan? Prema statistikama 86 % počinilaca ponovi nasilje. Novčane i zatvorske kazne imaju posledice po celu porodicu. Stoga je važno da se ovi programi razvijaju jer će oni svakako doprineti sprečavanju nasilja i bezbednosti žrtve.

 **Predsednik Odbora** je nakon završene diskusije, a oslanjajući se na Polazne osnove Ministarstva pravde, predožio da Odbor za ljudska i manjinska prava i ravnopravnost polova usvoji sledeći

ZAKLjUČAK

 1. Polazeći od podataka da je od početka 2015. godine 26 žena smrtno stradalo u porodičnom i partnerskom nasilju, Odbor za ljudska i manjinska prava i ravnopravnost polova Narodne skupštine (u daljem tekstu: Odbor) izražava zabrinutost i potrebu preduzimanja hitnih mera od strane svih nadležnih državnih organa i institucija i striktnog poštovanja važećih propisa i protokola o postupanju i saradnji ustanova, organa i organizacija u situacijama nasilja nad ženama u porodici i u partnerskim odnosima koji se odnose na borbu protiv nasilja nad ženama i porodičnog nasilja.

 2. Odbor podržava aktivnosti sadržane u Polaznim osnovama za sistematsku borbu u suzbijanju krivičnih dela protiv polne slobode i krivičnih dela protiv braka i porodice koje je predložilo Ministarstvo pravde i izražava potrebu što hitnijeg preduzimanja tih aktivnosti, naročito u pogledu formiranja zajedničkih timova pod vođstvom javnog tužioca.

 3. Odbor očekuje da nadležna ministarstva što hitnije formiraju komisiju koja će predložiti potrebne izmene propisa iz oblasti krivičnog i porodičnog prava, rodne ravnopravnosti, kao i unutrašnjih poslova.

 Prilikom usvajanja novih zakonskih rešenja potrebno je da ista budu usklađena sa Konvencijom Saveta Evrope o sprečavanju i borbi protiv nasilja nad ženama i nasilja u porodici, kao i da se u konsultacije o novim zakonskim rešenjima uključe organizacije civilnog društva i nezavisni državni organi.

 Odbor smatra da je naročito važno da se novim zakonoskim rešenjima obezbedi:

* što efikasnija procena bezbednosnog rizika od nastupanja nasilja kroz zajedničko postupanje javnog tužilaštva, policije i centara za socijalni rad,
* ovlašćenje policijskih službenika da izriču meru privremenog udaljavanja sa adrese stanovanja i meru privremene zabrane kontaktiranja sa određenim osobama radi sprečavanja daljeg vršenja nasilja,
* uvođenje psiho-socijlnog tretmana nasilnika kao mere koja se izriče uz druge orgovarajuće mere zaštite ili kazne za nasilje u porodici, a ne kao zamena za njih,
* ujednačavanje kruga lica koja uživaju zaštitu od nasilja u porodici u krivičnopravnoj i porodičnopravnoj zaštiti,
* uvođenje jedinstvenog SOS telefona.

 4. Odbor ocenjuje da je potrebno poštovati obavezu hitnosti u svim postupcima radi zaštite od porodičnog i partnerskog nasilja, kao i u većoj meri pokretati postupke radi određivanja mera zaštite od nasilja u porodici.

 5. Odbor ukazuje na potrebu razvijanja usluga zaštite, pružanja pomoći ženama žrtvama nasilja, obezbeđivanje dostupnih sigurnih kuća za žrtve nasilja iz porodičnih i partnerskih odnosa.

 S tim u vezi Odbor izražava mišljenje da je potrebno jačanje kapaciteta ustanova i institucija koje se bave žrtvama nasilja, kao i obezbeđivanje optimalnog broja postupajućih službenika uključenih u sistem zaštite od nasilja.

 6. Odbor ocenjuje da nasilje nad ženama i porodično nasilje u velikom delu proističe iz postojećih stereotipa o rodno zasnovanim ulogama žena i muškaraca, zbog čega je neophodno da svi organi i institucije, uključujući sistem obrazovanja i medije, preduzimaju mere u cilju podizanja svesti o nedozvoljenosti nasilja nad ženama i porodičnog nasilja.

 7. Ovaj zaključak se dostavlja Ministarstvu pravde, Ministarstvu unutrašnjih poslova, Ministarstvu za rad, zapošljavanje, boračka i socijalna pitanja, Ministarstvu prosvete, nauke i tehnološkog razvoja, Ministarstvu kulture i informisanja, Ministarstvu zdravlja i Koordinacionom telu za rodnu ravnopravnost Vlade Repubike Srbije.

 Pozivaju se navedena ministarstva i Koordinaciono telo za rodnu ravnopravnost Vlade Republike Srbije da preduzmu mere u okviru svojih nadležnosti radi realizacije ovog zaključka i o svojim aktivnostima informišu ovaj odbor u roku od tri meseca.

 Članovi Odbora su jednoglasno USVOJILI predloženi zaključak.

 Sednica je zaključena u 14.15 časova.

SEKRETAR ODBORA PREDSEDNIK ODBORA

 Rajka Vukomanović Meho Omerović